CELEX: 32018D0517
Language: bg
Date: 2018-03-21 00:00:00
Title: Решение (ЕС) 2018/517 на Комисията от 21 март 2018 година относно предложената гражданска инициатива, озаглавена „Британски приятели — останете с нас в ЕС“ (нотифицирано под номер C(2018) 1730)

28.3.2018   
            
            
               BG
            
            
               Официален вестник на Европейския съюз
            
            
               L 84/25
            
         РЕШЕНИЕ (ЕС) 2018/517 НА КОМИСИЯТА
   от 21 март 2018 година
   относно предложената гражданска инициатива, озаглавена „Британски приятели — останете с нас в ЕС“
   
      
         (нотифицирано под номер C(2018) 1730)
      
   
   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
   като има предвид, че:
   
               (1)
            
            
               Предметът на предложената инициатива, озаглавена „Британски приятели — останете с нас в ЕС“, е както следва: „Гласуването за излизане на Обединеното кралство от ЕС през 2016 г. не беше референдум с обвързващо действие, а само обществен референдум, предназначен да позволи на Парламента на Обединеното кралство да прецени мнението на британското население в този момент“.
            
         
               (2)
            
            
               Основните цели на предложената инициатива са: „Нашата цел е да създадем платформа, посредством която да се позволи на всички европейски граждани да се включат в тази инициатива и да се достигне до мнозинството от британските граждани (включително тези, които живеят в ЕС и които бяха лишени от избирателни права в първоначалния референдум), като по този начин се даде възможност на всички британски граждани да изразят мнението си.“
            
         
               (3)
            
            
               С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
            
         
               (4)
            
            
               За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
            
         
               (5)
            
            
               Правото на всяка държава членка да се оттегли от Европейския съюз е залегнало в член 50, параграф 1 от ДЕС, съгласно който всяка държава членка може да реши, в съответствие със своите конституционни изисквания, да се оттегли от Съюза.
            
         
               (6)
            
            
               Въпреки че Европейската комисия изразява съжаление във връзка с решението на Обединеното кралство да се оттегли от Европейския съюз, както заяви на 24 юни 2016 г. председателят на Европейската комисия Жан-Клод Юнкер съвместно с председателя на Европейския парламент Мартин Шулц, председателя на Европейския съвет Доналд Туск и представляващия ротационното председателство на Съвета на Европейския съюз Марк Рюте (2), в Договорите няма правно основание, което позволява приемането на правен акт, свързан с процеса на вземане на решения в дадена държава членка относно уведомяването за намерението на тази държава членка да се оттегли от Съюза съгласно член 50 от ДЕС.
            
         
               (7)
            
            
               По тези причини предложената гражданска инициатива, озаглавена „Британски приятели — останете с нас в ЕС“, очевидно попада извън обхвата на правомощията на Комисията да представи предложение за правен акт на Съюза за целите на прилагането на Договорите по смисъла на член 4, параграф 2, буква б) от Регламента във връзка с член 2, точка 1 от него,
            
         ПРИЕ НАСТОЯЩОТО РЕШЕНИЕ:
   Член 1
   Регистрирането на предложената инициатива, озаглавена „Британски приятели — останете с нас в ЕС“, се отхвърля.
   Член 2
   Адресати на настоящото решение са организаторите (членовете на гражданския комитет) на предложената гражданска инициатива, озаглавена „Британски приятели — останете с нас в ЕС“, представлявани от [личните данни бяха изтрити след допитване до организаторите] в качеството им на лица за контакт.
   
      Съставено в Брюксел на 21 март 2018 година.
      
         
            За Комисията
         
         Frans TIMMERMANS
         
            Първи заместник-председател
         
      
   
   
      (1)  ОВ L 65, 11.3.2011 г., стр. 1.
   
      (2)  http://europa.eu/rapid/press-release_STATEMENT-16-2329_bg.htm